EXIM BANK เปิดตัวโครงการ “EXIM เพื่อคนตัวเล็ก”เร่งสร้าง SMEs ขับเคลื่อนภาคการส่งออกและเศรษฐกิจไทย
นายรักษ์ วรกิจโภคาทร กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) กล่าวภายในงานครบรอบ 29 ปี ของธนาคารว่า ได้เปิดโครงการ “EXIM เพื่อคนตัวเล็ก” ซึ่งเป็นโครงการที่จะช่วยเหลือและเสริมสร้างศักยภาพของผู้ประกอบการไทยให้สามารถเริ่มต้น หรือขยายธุรกิจระหว่างประเทศได้ ไม่ว่าจะเป็นบุคคลธรรมดา วิสาหกิจชุมชน หรือผู้ประกอบการ SMEs ที่ทำธุรกิจเชื่อมโยงกับ Supply Chain การส่งออก โดยปัจจุบันประเทศมี SMEs 3.17 ล้านรายอยู่ในระบบการส่งออกเพียง 30,000 ราย หรือคิดเป็น ร้อยละ 1 เท่านั้น Exim Bank ได้เตรียมวงเงินสินเชื่อจำนวน 5,000 ล้านบาท อัตราดอกเบี้ยร้อยละ 6 ต่อปี วงเงินสินเชื่อต่อราย รายละ 200,000-2,000,000 บาท เพื่อสนับสนุน SMEs ที่มีศักยภาพเข้าสู่ตลาดการส่งออก โดยเฉพาะในกลุ่มประเทศ CLMV อาเซียน และยุโรป โดยตลอดทั้งปี 2566 ตั้งเป้าจะมี SMEs ที่สามารถเข้าสู่ระบบส่งออกได้ถึง 40,000 รายนอกจากนี้ กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) ยังกล่าวอีกว่า ในเดือนมีนาคม 2566 Exim Bank /SME D Bank และ บสย. จะร่วมกันเปิดตัวผลิตภัณฑ์ใหม่ที่เป็นการช่วยเหลือและส่งเสริมให้กลุ่ม SMEs บนฐานข้อมูลเดียวกันเพื่อส่งเสริมตามศักยภาพของแต่ละธุรกิจ สอบถามรายละเอียดเพิ่มเติมได้ที่ส่วนสื่อสารองค์กร ฝ่ายส่งเสริมภาพลักษณ์และสื่อสารองค์กร โทร. 0 2271 3700